**УПУТСТВО ЗА КОРИСНИКЕ О СПРОВОЂЕЊУ ПРОГРАМА**

**ЗА ПОДСТИЦАЈ РАЗВОЈА ПРЕРАЂИВАЧКИХ КАПАЦИТЕТА**

**У ОБЛАСТИ ЛОВА, РИБАРСТВА, ПРОИЗВОДЊЕ ВИНА, ПИВА И**

**ЈАКИХ АЛКОХОЛНИХ ПИЋА У 2024. ГОДИНИ**

**(Извод из Програма са додатним информацијама)**

У овом докуметну су дате детаљне информације потенцијалним корисницима о Програму за подстицај развоја прерађивачких капацитета у области лова, рибарства, производње вина, пива и јаких алкохолних пића у 2024. години (у даљем тексту: Програм), па из тих разлога молимо да га пажљиво прочитате како би, на најбољи начин, разумели предмет подршке, као и све услове, права и обавезе које проистичу из Програма. Документ је допуњен додатним појашњенима која су означена ***italic*** текстом.

**KOРИСНИЦИ БЕСПОВРАТНИХ СРЕДСТАВА**

**За средства по овом Програму могу да конкуришу:**

1. правна лица, регистрована у Агенцији за привредне регистре (у даљем тексту: АПР), најкасније до 31. децембра 2021. године, као привредна друштва или задруге, која су разврстана на микро, мала и средња правна лица у складу са Законом о рачуноводству („Службени гласник РС”, бр. 73/19 и 44/21 - др. закон), према финансијским извештајима за 2023. годину, и
2. предузетници регистровани у АПР, најкасније до 31. децембра 2021. године

**Додатно, корисници морају да задовоље и један од следећих услова:**

1) корисници из области лова - да су корисници ловишта, ловних ревира и привредни субјекти, који су регистровани за делатност ловства, а који се баве унапређењем ловства, прерадом дивљачи и ловним туризмом у Републици Србији и који обављају делатност из сектора А, област 01.7;

2) корисници из области рибарства - да су привредни субјекти који се баве, расецањем и прерадом меса рибе, који имају одговарајући објекат одобрен у складу са законом којим се уређује ветеринарство и који је уписан у Централни регистар објеката у складу са законом којим се уређује безбедност хране;

3) корисници у области производње вина - да су произвођачи вина који су уписани у Винарски регистар, у складу са законом којим се уређује вино;

4) корисници у области производње јаких алкохолних пића - да су произвођачи јаких алкохолних пића који су уписани у Регистар произвођача јаких алкохолних пића у складу са законом којим се уређују јака алкохолна пића;

5) корисници у области производње пива - да су произвођачи пива који су уписани у Регистар произвођача пива.

Пољопривредна газдинства могу бити корисници средстава у складу са овим програмом, само уколико су регистрована у АПР.

Оснивач привредног субјекта који конкурише може бити правно или физичко лице. Право да се пријаве на јавни позив имају и привредни субјекти чији оснивачи су страна физичка или правна лица, с тим да страно физичко лице мора да има пребивалиште у Републици Србији, уз испуњење свих осталих услова Програма.

**НАМЕНА СРЕДСТАВА**

Средства опредељена Програмом намењена су за суфинансирање набавке:

1. нове опреме директно укључене у процес производње разменљивих добара, и то:

1.1 производне опреме и/или машина;

1.2 доставних возила за превоз сопствених производа и других транспортних средстава која се користе у процесу производње;

1.3 делова, специјализованих алата за машине;

1.4 машинa и опремe за унапређење енергетске ефикасности и еколошких аспеката производње;

1. куповину, изградњу, доградњу, реконструкцију, адаптацију, санацију, инвестиционо одржавање производног простора или пословног простора који је у саставу производног простора, или простора за складиштење сопствених производа, сировина и репроматеријала;
2. оперативне трошкове, који могу да учествују највише до 20% у структури укупног улагања за која се потражују средства Програма.

Средства Програма не могу се користити за набавку опреме у сврху шпекулативних радњи.

Средства Програма се могу одобрити и уплатити подносиоцу захтева искључиво уколико се, на основу расположивих информација, може закључити да подносилац захтева и сва повезана лица имају добру пословну репутацију.

Извођач радова и добављач опреме не може бити повезано лице са корисником средстава по Програму у смислу Закона о привредним друштвима („Службени гласник РС”, бр. 36/11, 99/11, 83/14 – др. закон, 5/15, 44/18, 95/18, 91/19 и 109/21) и Закона о банкама („Службени гласник РС”, бр. 107/05, 91/10 и 14/15). Извођач радова и добављач опреме мора  бити предузетник или привредно друштво. *Од повезаног лица не може се купити непокретност, јер се сматра шпекулативним радњама.*

Средства по овом програму не могу се користити за пројекте привредних субјеката ако не доприносе остваривању циљева Програма.

Средства по овом програму не могу се користити за рефундирање трошкова у оквиру активности које су биле започете или завршене пре подношења захтева по овом програму.

*Привредни субјект не може да започене активности пре потисивања уговора о додели бесповратних средстава и уговора о кредиту са Фондом. Сви трошкови који су настали пре тог тренутка, не могу бити рефундирани из средстава Програма. Изузетно, активности које могу да буду започете у периоду од подношења захтева потписивања уговора са Фондом, јесу активности које се односе на сопствено учешће привредног субјекта, а које је приказано у оквиру инвестиционог улагања, односно у захтеву за доделу бесповратних и кредитних средстава. На пример: уколико укупна нето вредност инвестиционог улагања, за коју је привредни субјект поднео захтев, износи 1.000.000,00 динара где у истом привредни субјект учествује са сопственим средствима у износу од 100.000,00 динара, док остатак од 900.000,00 динара финансира из средстава Програма (30%, односно 270.000,00 динара бесповратних средстава и 70%, односно 630.000,00 динара кредитних средстава), део који се односи на сопствено учешће може бити реализован у периоду након подношења захтева, али предмет набавке не сме да буде испоручен. Остатак инвестиције, који се финансира средствима Програма, може бити реализован након потписивања уговора са Фондом.*

*Под деловима за машине и специјализованих алата за машине, предмет набавке по овом Програму, не могу да буду ручни алати. Делови за машине могу да се купују заједно са машинама на истој профактури од истог добављача. Такође, под специјализованим алатима за машине не могу се набавити резервни делови.*

*Под машинама и опремом за унапређење енергетске ефикасности и еколошких аспеката сопствене производње, у смислу овог Програма, сматрају се:*

* *алтернативни системи у производњи топлотне и електричне енергије могу се користити само за сопствене потребе, односно за потребе производног погона (соларни панели, постројења на природан гас, котлови на пелет и гас, геотермалне пумпе, грејни системи на биомасу, као и припадајућа инсталација за ову опрему); Набавка хладњача/расхладних панела и соларних панела је дозвољена само уколико се исти постављају на земљишту, односно објекту који су у власништву подносиоца захтева. НАПОМЕНА: Законом коришћењу обновљивих извора енергије ("Сл. Гласник РС", бр. 40/21 и 35/23) се дефинише да инсталисана снага купаца-произвођача треба да буде ограничена до 150 kW за купце-произвођаче који нису у категорији домаћинства.*
* *специфичне машине и опрема за еколошку заштиту земље, ваздуха и воде (системи за прераду отпадних вода, филтери и системи за пречишћавање издувних/отпадних гасова, воде…).*

*Под машинама и опремом за енергетску и еколошку ефикасност се у смислу овог Програма, не сматра набавка материјала за топлотну изолацију производног погона, замена столарије, замена конвенционалне ЛЕД расветом, која може да буде део доградње, реконструкције, адаптације, санације и инвестиционог одржавања. Такође, изградња мини хидро електрана и ветроелектрана се не сматра алтернативним системом за потребе производње енергије, у смислу овог Програма.*

*Средствима Програма се може финансирати куповина машина и опреме за потребе енергетске и еколошке ефикасности, као и радови за уградњу/монтажу исте, али не и транспортни трошкови и сви други трошкови који се иначе не могу финансирати средствима овог Програма (ови трошкови не могу бити приказани на профактури).*

*У случају набавке нове опреме директно укључене у процес производње разменљивих добара, добављач те опреме може бити само произвођач те опреме или увозник/овлашћени дистрибутер те опреме.*

*Добављач-произвођач је онај за кога се на основу јавно доступних информација може закључити да се бави производњом тражене опреме која је предвиђена предметним инвестиционим улагањем клијента.  У супротном, потребно је да клијент достави допуну документације и то:*

*- изјаву добављача са образложењем да је уједно и произвођач опреме;*

*- слике производног погона добављача;*

*- копије три фактуре добављача за опрему испоручену у претходне две године, сличне вредности или намене.*

*Добављач-увозник/дистрибутер опреме је онај за кога се на основу јавно доступних информација може закључити да се бави увозом/дистрибуцијом опреме. У супротном  потребно је да клијент достави допуну документације и то:*

*- изјаву добављача са образложењем да је увозник/дистрибутер опреме;*

*- копије три фактуре добављача за опрему испоручену у претходне две године, сличне вредности или намене.*

*Извођач радова је онај за кога се на основу јавно доступних информација може закључити да се бави извођењем радова који су предвиђени предметним инвестиционим улагањем клијента. У супротном, потребно је да клијент достави допуну документације и то:*

* *копије три привремене или окончане ситуације/ понуде/фактуре у претходне две године од стране извођача радова, сличне вредности или намене са предметним инвестиционим улагањем клијента.*

*Лака теретна возила врста Н1, не сматрају се доставним возилима у смислу овог програма.*

*Оперативни трошкови који могу бити предмет финансирања обухватају: набавку сировина, репроматеријала, закуп производног и/или пословног простора, плаћање комуналних трошкова, исплату зарада запосленим (искључујући оснивача привредног субјекта) али масимално до 50% укупно одобрених оперативних трошкова и остале трошкове из редовног (текућег) пословања корисника. Напомињемо да у оперативне трошкове не спадају: заостале обавезе по основу такси и пореза, зајмови и рате за отплату кредита, трошкови гаранција, полиса осигурања, камата, трошкови банкарског пословања, курсних разлика, царински и административни трошкови и други трошкови.*

*Корисник средстава не може у року до три године од дана закључења уговора о додели бесповратних средстава са Фондом за развој да заложи предмет инвестиционог улагања код повериоца који није Фонд за развој. Корисник средстава може заложити предмет инвестиционог улагања код Фонда искључиво као средство обезбеђења обавеза по овом програму.*

*За профактуре издате на износе у страној валути, за обрачун динарске противвредности користи се средњи курс НБС на дан издавања профактуре и исте морају бити преведене.*

**ФИНАНСИЈСКИ ОКВИР**

Привредни субјекти који задовоље услове Програма могу остварити право на финансијску подршку у виду бесповратних средстава у износу до 30% вредности улагања. Преостали износ инвестиционог улагања привредних друштава и предузетника финансираће се из кредита Фонда под следећим условима:

Однос 30% - 70%

|  |  |  |  |
| --- | --- | --- | --- |
| Износ за правна лица и предузетнике | Бесповратна средства | Кредит | Укупно |
| Минимални | 250.000,00 РСД | 583.333,33 РСД | 833.333,33 РСД |
| Максимални | 5.000.000,00 РСД | 11.666.666,66 РСД | 16.666.666,66 РСД |

Подносиоци захтева имају могућност да део вредности пројекта финансирају сопственим средствима. Такође, уколико је вредност одобрених средстава мања од вредности тражених средстава, подносилац захтева, уколико прихвати решење о додели бесповратних средстава и одлуку о додели кредитних средстава, износ до пуне вредности инвестиционог улагања мора финансирати из сопствених средстава.

**Услови доделе кредита Фонда:**

1. Кредити Фонда по овом програму одобраваће се у складу са Програмом Фонда и овим програмом,
2. Рок отплате до пет година, у оквиру кога је грејс период до једне године. Рок отплате кредита не може бити краћи од три године од дана закључења уговора укључујући и грејс период. У случају отплате кредита у року који је краћи од три године привредни субјект је дужан да врати и бесповратна средства,
3. Каматна стопа је у складу са каматном стопом из Програма Фонда важећим на дан објављивања Јавног позива и то: 1,5% на годишњем нивоу, ако је средство обезбеђења гаранција банке, и 2,5% на годишњем нивоу, за сва друга средства обезбеђења;
4. Обезбеђење кредита:

* гаранција пословне банке и/или
* хипотека првог реда на непокретностима и/или
* хипотека на пољопривредном, шумском земљишту или грађевинском земљишту (укључујући и градско грађевинско земљиште) за износ кредита до 500.000,00 динара, а део кредита изнад овог износа мора се обезбедити другим инструментима обезбеђења и/или
* уговорно јемство правних лица и предузетника и/или
* залога на постојећој / будућој опреми за износ кредита до 1.000.000,00 РСД, с тим да појединачна вредност опреме која се залаже не буде мања од 100.000,00 РСД, а део кредита изнад овог износа мора се обезбедити другим инструментима обезбеђења и/или
* уговорно јемство физичког лица за износ кредита до 2.000.000,00 динара, а део кредита изнад овог износа мора се обезбедити другим инструментима обезбеђења и
* меница и менично овлашћење дужника.

На предмету хипотеке/залоге обавезна је полиса осигурања.

Јемство повезаног правног лица или предузетника са подносиоцем захтева, не може бити основно обезбеђење кредита.

У случају где има више оснивача, сви оснивачи морају да дају сопствене бланко менице, осим оних који имају испод 5% учешћа у власништву или су страна физичка или правна лица.

Тржишна вредност наведених инструмената обезбеђења у односу на износ кредита мора да буде 1,2:1.

Фонд ће за све кредите наплаћивати провизију за обраду захтева, у висини од 0,3% од износа одобреног кредита, једнократно.

**УСЛОВИ ЗА УЧЕШЋЕ ПРИВРЕДНИХ СУБЈЕКАТА У ПРОГРАМУ**

1. да су поднели попуњен захтев за кредит и захтев за доделу бесповратних средстава са потребном документацијом Фонду;
2. да је захтев за кредитна средства претходно предложен за одобрење од стране Фонда;
3. да су поднели оригинал профактуре/предмера/предуговора/уговора/понуде по којој се извршава инвестиционо улагање издате након расписивања јавног позива, а не старији од 30 дана од дана подношења захтева;
4. да су уписани у регистар АПР најкасније до 31. децембра 2021. године;
5. да су уписани у други релевантан регистар у складу са овим програмом у тренутку подношења захтева у складу са одељком 3. овог програма;
6. да над њима није покренут стечајни поступак или поступак ликвидације;
7. да су регулисали доспеле обавезе јавних прихода;
8. да подносилац захтева и повезана лица немају доспелих, а неизмирених обавеза према Фонду и другим државним повериоцима;
9. да су у већинском приватном власништву и да нису у групи повезаних лица у смислу Закона о привредним друштвима и Закона о банкама, у којој су неки од чланова велика правна лица у складу са Законом о рачуноводству („Службени гласник РС”, бр. 73/19 и 44/21- др. закон), према финансијским извештајима за 2023. годину;

10. да у текућој фискалној години и у претходне две године (односно у 2024, 2023. и 2022. години) заједно са повезаним лицима нису примили државну помоћ и de minimis помоћ чија би висина, заједно са траженим бесповратним средствима и делом државне помоћи садржане у кредиту Фонда, прекорачила износ од 23.000.000,00 РСД;

11. да нису у тешкоћама. Привредни субјект који је основан пре мање од три године не сматра се привредним субјектом у тешкоћама, изузев ако је реч о малом или средњем привредном субјекту који испуњава услове за отварање стечајног поступка;

12. уколико је предмет инвестиционог улагања доградња, реконструкција, адаптација, санација, инвестиционо одржавање производног простора или пословног простора који је у саставу производног простора, или простора за складиштење сопствених производа, сировина и репроматеријала, неопходно је да објекат на коме се наведени радови обављају буде у власништву привредног субјекта;

13. да привредни субјекат има обезбеђен слободан производни простор и све услове за инсталирање и стављање у функцију производне опреме која се набавља односно да је земљиште на коме се објекат гради у власништву привредног субјекта;

14. да привредни субјект испуњава све услове из важећих прописа који се односе на обављање предметне делатности, укључујући прописе у области заштите животне средине, радног законодавства и безбедности на раду;

15. уколико је предмет инвестиционог улагања извођење грађевинских радова, неопходан услов је да постоји издата грађевинска дозвола односно доказ да је привредни субјекат који за средства конкурише поднео захтев за издавање исте.

У току поступка одлучивања о додели бесповратних средстава, користиће се подаци из регистара и евиденција надлежних органа: АПР, Пореске управе и других релевантних регистара.

**НАЧИН РЕАЛИЗАЦИЈЕ ПРОГРАМА**

* Јавни позив је отворен до утрошка средстава, а најкасније до 31. децембра 2024. године.
* Захтев за доделу бесповратних средстава се подноси, истовремено, са захтевом за кредит Фонду и то достављањем попуњеног обједињеног обрасца за пријаву, као и пратеће документације којом се доказује испуњеност услова из овог програма, путем Портала који се налази на сајту Фонда.
* Фонд ће примати искључиво захтеве привредних субјеката који задовољавају све услове Програма и који су предали неопходну конкурсну документацију.
* Подаци за запосленост утврђују се искључиво на основу евиденције Централног регистра обавезног социјалног осигурања о броју радника на неодређено време.
* Привредни субјекти могу поднети само један захтев за доделу бесповратних средстава по овом програму код Фонда. Други захтев може бити поднет у периоду трајања јавног позива након пријема обавештења да је привредном субјекту првобитан захтев одбијен. Након пријема и обраде захтева за доделу бесповратних средстава и захтева за кредит, Фонд оцењује поднети кредитни захтев привредног субјекта. Рок за обраду кредитног захтева привредног субјекта код Фонда је највише 20 дана, након чега привредни субјект треба да буде обавештен уколико је потребно допунити документацију у одређеном року.
* Након пријема и обраде захтева за доделу бесповратних средстава и захтева за кредит, акредитоване регионалне развојне агенције (у даљем тексту: АРРА) обављају теренску контролу, како би констатовали да ли стање на терену код подносиоца захтева одговара наводима у поднетој конкурсној документацији.
* Информације о свим примљеним захтевима за доделу средстава, са предлогом за одобрење или одбијање кредитног захтева уз образложење разлога одобрења или одбијања и уз сву потребну документацију, Фонд доставља Комисији за доделу бесповратних средстава (у даљем тексту: Комисија), коју решењем, образује министар привреде.
* Комисија врши прегледање, контролу исправности захтева и његову оцену и доноси решење о прихватању захтева и додели бесповратних средства, према редоследу пријема формално исправних захтева, или о одбијању захтева. Комисија одлучује о свим накнадним захтевима корисника за изменама, услед наступања непланираних околности. Уколико се изменама услед наступања непланираних околности не утиче на промену намене средстава или повећања износа одобрених бесповратних средстава, о истим у року од три године може одлучивати Фонд, али ће Фонд редовно извештавати Министарство о насталим изменама. Замена добављача је могућа само услед више силе (клијент мора да достави писмено обавештење од добављача да није у могућности да испоручи опрему/возило) и само за опрему/возило која има исту намену као и за ону за коју су средства одобрена. Изузетно клијент може поднети захтев за промену намене опреме/возила која је у функцији обављања делатности, уз адекватно образложење о коме одлучује Комисија. *Уколико је нова цена опреме/возила из достављене профактуре већа од износа одобреног кредита и бесповратних средстава, корисник је у обавези да пре пуштања средстава достави доказ да је на рачун испоручиоца опреме/возила уплатио износ разлике у цени. Уколико је нова цена опреме/возила из достављене профактуре мања од износа одобреног кредита и бесповратних средстава, корисник средстава је у обавези да разлику у цени врати.* Уколико клијент изврши измену без претходне сагласности Комисије или Фонда, сматраће се да је ненаменски употребио додељена средства и уговор ће бити раскинут.
* Уколико подносилац захтева изврши замену пословног простора, након подношења документације, о којој Фонд није претходно обавештен и није достављен нов уговор о закупу, или ту замену изврши након теренске контроле, захтев за доделу бесповратних средстава ће бити одбијен.
* Комисија одлучује о захтевима поднетим по овом програму и о свим евентуалним захтевима за изменама услед наступања накнадних непланираних околности (укључујући и околности настале услед промена одредаба закона, подзаконских аката и одлука државних органа и институција).
* Ради потпунијег сагледавања квалитета предложене активности и веродостојности података, Комисија може да затражи додатну документацију, појашњења предлога и изврши накнадну верификацију поднете документације.
* Уколико се, на заказаној претходној теренској контроли, не појави оснивач привредног субјекта, који је поднео захтев, захтев неће моћи да се позитивно реши. Уколико се претходном теренском контролом утврди да се на терену већ налази опрема/алат/машина/возило које је предмет финансирања по овом програму, без обзира да ли је исто плаћено или не добављачу, захтев за доделу бесповратних средстава ће бити одбијен. Комисија задржава право да не додели бесповратна средства односно донесе решење о одбијању захтева у случају сумње да корисник не набавља средства у своје име и за свој рачун, у случају сумње у веродостојност документације, у случају сумње у репутациони ризик привредног субјекта и повезаних лица, као и у случају сумње да се средства набављају у циљу шпекулативних радњи, а не остваривања специфичних циљева Програма.
* У року од осам дана од дана доношења одлуке Управног одбора Фонда о кредиту, Фонд о одлуци о кредиту и решењу о додели бесповратне помоћи обавештава привредни субјект, а у року до 60 дана од дана достављања одлуке и решење, закључује уговор о додели бесповратних средстава и уговор о кредиту са привредним субјектом.
* Датумом закључења уговора се сматра онај датум када је уговор потписан од стране овлашћеног лица Фонда. Привредни субјекти који нису потписали уговор о додели бесповратних средстава, у предвиђеном року, сматраће се да су одустали од додељених бесповратних средстава као и од кредита код Фонда. Уколико привредни субјект не потпише уговор о кредиту са Фондом, уговор о додели бесповратних средстава закључен са Фондом сматра се ништавим и обрнуто.
* Уговор о додели бесповратних средстава мора да садржи новчани износ који се додељује кориснику средстава, намене за које се средства додељују, обавезу Фонда да пренесе одобрена бесповратна средства на наменски рачун корисника, обавезу корисника да инвестиционо улагање заврши најкасније у року од 12 месеци од закључења Уговора о додели бесповратних средстава, обавезу корисника да, опрему видљиво означи (уколико је предмет набавке опрема) налепницом коју преузима од Министарства. Уколико средства буџета не искористи наменски или прекрши услове Програма, мора да иста врати у складу са Уговором, као и временски оквир у ком привредни субјект не сме да се отуђи или изда у закуп предмет инвестиционог улагања, мора да буде активан и да уредно подноси финансијске извештаје.
* Уз уговор о додели бесповратних средстава, прилаже се и бланко меница корисника и бланко меница оснивача*, без обзира да ли су оснивачи физичка или правна лица* (изузев уколико је оснивач страно правно или физичко лице) која служи као средство обезбеђења за додељена бесповратна средстава у случају да се утврди ненаменско трошење средстава, кршење услова Програма или евентуалне злоупотребе.
* Након истека рока од три године од закључивања уговора о додели бесповратних средстава, уколико је клијент испунио све обавезе предвиђене уговором о бесповратним средствима, на захтев, враћају се менице које су биле средство обезбеђења за бесповратна средства.
* У случају раскида уговора, услед ненаменског трошења средстава, кршења услова Програма или злоупотреба, корисник је у обавези да врати како кредитна тако и бесповратна средства у остављеном року. Уколико то не учини, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења доспелим обавеза по исплаћеним средствима.
* Корисник средстава је у обавези да, поред кредита Фонду, врати и одобрена бесповратна средства, у случају да, у року до три године од дана закључења уговора о додели бесповратних средстава са Фондом:

1) обрише из регистра предузетничку радњу, односно покрене поступак ликвидације или стечаја привредног друштва;

2) отуђи предмет инвестиционог улагања или исти да у закуп;

3) није привредно активан и не доставља уредно финансијске извештаје.

Уколико корисник наведене радње изврши после наведеног рока од три године, а за време трајања кредита, неће бити у обавези да врати одобрена бесповратна средства.

* Уколико се на заказаној теренској контроли за утврђивање наменског коришћења одобрених и додељених средстава не појави оснивач, уговор ће бити раскинут.
* *У случају да се утврди ненаменско трошење средстава, непоштовање уговорних обавеза или евентуалне злоупотребе, Фонд проглашaва обавезе по исплаћеним средствима (кредитним и бесповратним) доспелим и обавештава корисника да у року од осам дана од пријема обавештења има могућност да врати пласирана средства, како средства кредита тако и бесповратна средства. У случају када корисник кредита не наведе која средства враћа (не наведе позив на број) првенствено се намирују бесповратна средства.*
* *Уколико Фонд прогласи обавезе по Уговору о кредиту доспелим, због неплаћања или неког другог разлога који није ненаменско трошење средстава, непоштовање обавезе да привредни субјект не сме у року од три године да обрише из регистра предузетничку радњу, односно покрене поступак ликвидације или стечаја привредног друштва, отуђи предмет инвестиционог улагања или исти да у закуп или није привредно активан и не доставља уредно финансијске извештаје, онда корисник средстава неће бити у обавези да врати бесповратна средства.*
* *У случају да корисник не врати пласирана бесповратна средства односно средства кредита, у датом року, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења обавеза доспелим. Средства кредита наплаћују се из одређених средстава обезбеђења која су дата у складу са уговором о кредиту, а бесповратна средства се наплаћују из одређених средстава обезбеђења која су дата у складу са уговором о бесповратним средствима.*
* По закључењу уговора о додели бесповратних средстава и након успостављања свих инструмента обезбеђења по уговору о кредиту, Фонд ће, у року од 15 дана од дана успостављања инструмената обезбеђења, уплатити одобрена бесповратна средства директно на наменски рачун корисника, а на основу захтева корисника и валидне документације за пуштање средстава.
* Фонд на својој интернет страници објављује листу свих поднетих захтева, као и листу свих кандидата којима су одобрена бесповратна средства.
* Кандидати чије је захтеве за бесповратна средства Комисија одбила имају право на жалбу у року од 15 дана од дана пријема решења. Жалба се подноси министру привреде, непосредно или препорученом поштом, на адресу Министарство привреде, Кнеза Милоша 20, 11000 Београд, уз обавезу плаћања таксе у износу од 560,00 динара. О жалби одлучује министар привреде у року од 30 дана од дана пријема жалбе.

*Неблаговремена, недопуштена, односно жалба изјављена од стране неовлашћеног лица, биће одбачена.*

*У складу са Законом о републичким административним таксама¹ плаћа се републичкa административнa таксa. Уплатницу као доказ о уплати треба приложити уз жалбу.*

*Прималац/корисник: Буџет Републике Србије*

*Жиро рачун: 840‐742221843‐57, модел 97*

*Позив на број: 50‐016*

*Сврха дознаке: Републичка aдминистративна такса*

*Износ: 560,00 РСД*

1("Сл. гласник РС", бр. 43/2003, 51/2003 - испр., 61/2005, 101/2005 -др. закон, 5/2009, 54/2009, 50/2011, 70/2011 - усклађени дин. изн., 55/2012 - усклађени дин. изн., 93/2012, 47/2013 -усклађени дин. изн., 65/2013 - др. закон, 57/2014 - усклађени дин. изн., 45/2015 – усклађени дин. изн., 83/2015, 112/2015, 50/2016 - усклађени дин. изн., 61/2017 - усклађени дин. изн., 113/2017, 3/2018 - испр., 50/2018 - усклађени дин. изн, 95/2018, 38/2019 – усклађени дин. изн., 86/19, 90/2019 - испр., 98/2020 – усклађени дин.изн., 144/2020, 62/2021- усклађени дин. изн.и 54/2023 - усклађени дин. изн)

* Изузетно, уколико дође до наступања ванредних околности (пожара, поплава и др.), у периоду до три године, од дана закључења уговора о додели бесповртаних средстава, где је дошло до уништења предмета финансирања, клијент може поднети захтев за отпис бесповратних средстава, уколико није у могућности да наплати средства преко осигурања, о коме одлучује министар привреде.
* *Захтев за отпис бесповратних средстава, у случају наступања ванредних околности и уништења предмета финансирања, подноси се Министарству привреде, а о истом одлучује министар привреде. Поред захтева, клијент подноси и релевантну документацију којом доказује да до ванредне околности није дошло његовом кривицом, као и да не може да наплати средства од осигурања.*
* *У случају да корисник средстава Фонду поднесе захтев за превремену отплату кредита* *у року од три године од дана закључења уговора о додели бесповратних средстава, у том случају мора вратити и целокупна бесповратна средства.*
* *У случају да се утврди да корисник средстава у току грејс периода односно у року од 12 месеци од дана закључења уговора, мањи део, односно максимално до 20% одобрених средстава није оправдао и/или их је искористио ненаменски, Фонд шаље обавештење кориснику средстава да, у року од десет дана од датума обавештења, достави документацију за правдање средстава, уколико су средстава утрошена, или да врати Фонду сва неискоришћена и/или сва ненаменски искоришћена средства, и то сразмерно бесповратна и кредитна средстава. Уколико то не учини, кредит се проглашава доспелим и корисник средстава има обавезу враћања целокупног износа* *бесповратних средстава, увећаног за законску затезну камату која се обрачунава од датума проглашења обавеза доспелим.*
* *У случају грађевинских радова, уколико није достављена уз захтев, грађевинска дозвола мора бити достављена пре закључења Уговора о кредиту. Инвеститор у грађевинској дозволи мора да буде подносилац захтева и власник земљишта. Минимлано уз захтев треба доставили локацијске услове.*
* *У случају да захтев за грађевинске радове подноси предузетник грађевинска дозвола и земљиште морају бити у власништву предузетника, изузетно прихватиће се грађевниска дозвола која гласи на оснивача предузетничке раднје и земљиште у власништву оснивача предузетничке радње;*
* *Предмер и предрачун радова ће бити прихваћен максимално до износа који је у* грађевинској дозволи, односно захтеву за издавање грађевинске дозволе, наведен као предрачунска вредност пројекта.
* *Уколико је вредност уговорених грађевинских радова / цена непокретности из предуговора о купопродаји / цена опреме из профактуре која је предмет финансирања по овом програму већа од износа одобреног кредита и бесповратних средстава, корисник кредита/бесповратних средстава је у обавези да пре пуштања средстава достави доказ да је на рачун извођача радова / продавца непокретности / испоручиоца опреме уплатио износ разлике у цени.*
* Доградња / реконструкција / адаптација / санација / инвестиционо одржавање могуће је само на непокретностима које су у власништву подносиоца захтева.
* *Привредни субјекти достављају пословни план према обрасцу приложеном на сајту Фонда и Министарства (датум израде плана не може бити старији од 6 месеци), као и одлуку надлежног органа о усвајању пословног плана.*
* *Документација о пословном простору у коме се обавља делатност (лист непокретности и/или решење о порезу, а уколико је пословни простор узет у закуп и уговор о закупу, фотографије објекта споља и унутра).*